khistorydata/jeongjo-sjw-relations huggingface dataset:
정조 3년
己亥五月初八日辰時。上御齊政閣。左承旨入侍時。左承旨鄭民始。記事官李兢淵李信祜鄭東浚。以次進伏訖。上命書傳敎曰。今番各房。凡諸擧行。依抹下者。十分節省。雖未及抹下者。亦皆毋或循例擧行。少副平日謙約之意。又命書傳敎曰。尙衣院銀器皿已內入中。銀匙箸大楪及卵杯。成殯後當還下。以此分付次知中官處及該都監。造成物件中銀鉢里銀梡鍍金別兒甁銀甁銀匙箸銀匙楪銀卵杯銀支蓋湯罐銀耳銀玲瓏匙銀盒銀柷銀孤尖銀有柄召兒各一部。銀召兒二部等。十六種。當自內平日所用者用之。竝勿新造。若此則金銀之屬。無造成之事。此外雖有不得不用處。勿爲循例擧行。自都監。微稟有特敎。然後擧行之意。分付都監。又命書傳敎曰。設都監時。凡諸應行之事。必也除減之意。昨已下敎。而雖差備及都監所屬。若或有乘此侵漁之弊。當廉察隨現重繩。另加嚴飭。又命書傳敎曰。初終諸具中。沐浴所用六種。襲所用十二種外。備衣襨次十一種。小斂所用八種。外備衣襨次十七種。大斂所用五種。皆自內間。措備已用之。依此物目中書下者。竝還下各該司。今番喪事襲斂諸具中。大小衣襨次。皆不取用尙方。則況其餘些少所用乎。今番都監各房所用物件。前之以緞爲之者。今皆以紬爲之。外此諸件。視此次次減品。以寓軫念經費之意。三重棺衣。自內亦當造置。自外司。勿爲擧行事。一體分付。民始曰。梓宮奉來時。路由何門乎。上曰。前例。何如。民始曰。喪禮補編。亦無磨鍊者矣。上曰。結束色。辛未壬申謄錄。持入。賤臣承命奉進。上曰。明日梓宮。自曜金門。由肅章進善。直爲奉安。勿設幕次事。分付。上曰。王大妃殿進御人蔘粟米飮。一貼煎入。上曰。惠慶宮進服一錢五分重人蔘粟米飮。一貼煎入。竝出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐。右副承旨申應顯坐。同副承旨李秉模坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
大斂後。大殿王大妃殿惠慶宮中宮殿。政院玉堂單子奉慰問安。答曰。知道。
정조 3년
大殿王大妃殿惠慶宮中宮殿。朝廷二品以上。六曹堂上。奉朝賀兩司長官宗班單子奉慰問安。答曰。知道。
정조 3년
下梓室後。大殿王大妃殿惠慶宮中宮殿。政院玉堂單子奉慰問安。答曰。知道。
정조 3년
大殿王大妃殿惠慶宮中宮殿。朝廷二品以上六曹堂上奉朝賀兩司長官宗班單子奉慰問安。答曰。知道。
정조 3년
鄭民始啓曰。皇朝三皇忌辰日望拜禮。前期一日以稟事。曾有先朝受敎矣。今初十日。太祖高皇帝忌辰日。望拜禮之節。所當取稟。而明日淑昌宮成服相値。頉稟之意。敢啓。傳曰。知道。
정조 3년
申應顯啓曰。持平林濟遠。疏批已下。一體牌招。何如。傳曰。允。
정조 3년
鄭民始。以殯宮都監言啓曰。監造官差出事。旣已筵稟矣。童蒙敎官鄭東愈。童蒙敎官李義敎。前奉事金師柱差下。使之分房察任。何如。傳曰。允。
정조 3년
黃海監司金熤疏曰。伏以臣。歷月淹病。負席沈頓。忽於此際。伏承海藩新命。臣病裏驚𢥠。繼以憂歎。噫。有國之設置外官。所以理民事而裨治績也。至若方伯之任。尤有重焉。統列邑之衆。制一路之命。緩時承流而宣化。急處爲藩而爲屛。夫然後。始可爲盡厥職。而在上之簡。亦不失其愼官之道矣。不然則將使生民受其弊。而緩急無所恃矣。豈不誠大可懼哉。臣本迂疎歇後之一賤品耳。事務焉儱侗。才諝焉蔑裂。周朝之所共知者。雷封百里之任。尙患其不克稱塞。況此藩任之重。尤無可論。臣未知銓選之臣。擬臣於此者。抑何所以。而殿下之循例加恩。亦豈非遺照之大者耶。顧今聖明御極。宵肝憂勞。惟在民事。則愼揀藩任。必以其人。實爲治道之第一先務。今乃以海西卄餘州民命。委寄於如臣無當。視之古聖王器使群工。所失何如也。臣身狼狽。雖不足恤。所竊憂者。治道之累也。臣聞命以後。亟欲疾聲控籲。仰請遞免。而適有狗馬賤疾。久執不廢。始以外氣之感。轉爲入裏之症。痰火竝肆。寒熱交作。氣力澌綴。神精眩瞀。數行文字。亦無以締搆。今始力疾拜章。略暴衷懇。伏乞聖慈。特垂鑑諒。還收臣新授職名。俾重藩任。俾安私分。不勝大幸。答曰。省疏具悉。卿其勿辭。速往欽哉。
정조 3년
己亥五月初九日卯時。上御集祥門西挾室。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。都監堂上入侍。都監堂上戶曹判書金華鎭。禮曹判書鄭光漢。工曹判書韓光會進前。上曰。墓所都監。不必別出堂上。都監堂上中。兼察好矣。光漢曰。監造官則當差出矣。上曰。唯。光漢曰。墓所今將看審。金基良柳東亨。當爲率去矣。上曰。唯。上曰。左議政入侍。左議政徐命善進前曰。淑昌宮喪事。實是千萬意慮之外。夫復何達。此時聖候。若何。上曰。一樣矣。命善曰。到今悠悠萬事。莫大於保護聖躬矣。上曰。墓所。今將看審。卿須往見於高陽云云處及敬陵洞口內。好矣。命善曰。謹當依聖敎往審矣。上謂華鎭曰。今番祭物等節。減省者多乎。華鎭曰。比前大減矣。上曰。昨亦下敎。而凡事全以節省爲主。雖床卓等物。皆以前排用之。勿爲新造。可也。光會曰。考見前例。則銀釘。加漆十度。漆布加漆十度後。全體加漆。又爲三度矣。當自明日進漆。逐日爲之乎。間日爲之乎。上曰。間日爲之。可也。上曰。宗廟副奉事柳曾養。口傳付軍職。上曰。王大妃殿進御一錢五分重人蔘粟米飮。調竹瀝薑汴。一貼煎入。惠慶宮進服一錢五分重人蔘粟米飮。一貼煎入。竝出榻敎仍命退。諸臣以次出。
정조 3년
己亥五月初九日申時。上御集祥門西挾室。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。一房堂上。都廳郞廳入侍。禮曹判書洪光漢。都廳鄭志儉進前。上曰。明日將往見敬陵局內及高陽云云處耶。光漢曰。然矣。上曰。敬陵局內何如云耶。光漢曰。前以年運之未合不用。而坐向則酉坐卯向云矣。上曰。服制有無。尙未決定。而開元禮擧哀條旁照。則事當有服矣。光漢曰。今方博考典禮。而姑未得明白文跡矣。上曰。周禮亦必有旁照者。詳考以奏好矣。上曰。坐直承旨入侍。同副承旨李秉模進前。上曰。有何時急公事之未下者乎。秉模曰。禮曹祭享草記外。別無時急公事矣。上曰。王大妃殿進御一錢五分重人蔘粟米飮。調竹瀝薑汴。一貼煎入。上曰。惠慶宮進服一錢五分重人蔘粟米飮。一貼煎入。竝出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨徐有防坐。右副承旨申應顯坐。同副承旨李秉模坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
成服後。大殿王大妃殿惠慶宮中宮殿。政院玉堂單子奉慰問安。答曰。知道。
정조 3년
鄭民始。以墓所都監言啓曰。臣光漢。與觀象監提調臣鄭尙淳。都廳郞廳臣鄭志儉。郞廳臣柳曾養。率相地官臣金基良柳東亨鄭道弘鄭淳慶。日官臣姜熙輔等。墓所看審事。當日肅拜後。出去之意。敢啓。傳曰。知道。
정조 3년
又以殯宮都監言啓曰。梓室加漆。當自明日爲始。而取考喪禮補編。則袵上加漆十度。漆布上加漆三度後。加七度。全體加漆三度。辛未謄錄則銀丁上加漆十度。漆布上加漆十度。而或間一日。或連日擧行。全體加漆。合爲三度。而此則間一日擧行矣。今番則。何以爲之乎。敢稟。傳曰。依例擧行。
정조 3년
又以墓所都監言啓曰。本都監監造官前參奉金師柱。時無職名。令該曹。卽爲口傳付軍職。使之冠帶常仕。何如。傳曰。允。
정조 3년
己亥五月十日卯時。上御集祥門西挾室。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。諸承旨都監堂上入侍。行都旨洪國榮。行右承旨李義翊。左副承旨徐有防。右副承旨申應顯。同副承旨李秉模。都監堂上鄭光漢韓光會金華鎭進前。上命入公事。仍命書判付。國榮曰。高陽看審處。地師以爲傷龍傷脈。不可用之云。先爲看審於東郊。似好矣。上曰。左議政入侍。左議政徐命善。進前曰。夜間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。聞地師。以爲高陽不可用云。先爲往見於東郊。好矣。光漢曰。今此元殯喪後。自上服制。我朝無可援之例。周禮春官有曰。王爲三公六卿錫衰。爲大夫士疑衰。註又曰。此君爲臣服也。君猶爲臣而服。則況於無品之嬪乎。且考大明集禮中。唐朝禮有曰。皇太子爲良姨擧哀。三朝哭而止。其文又曰。若本服朞者。三朝哭而止。此爲旁照之禮。以周禮觀之。則當有服制。以開元之禮參考。則宜有公除。竝下詢大臣儒賢而參考處之得宜。須有公除。然後凡係祀典。當依喪禮補編擧行。敢此仰稟矣。上曰。依爲之。出擧條上曰。王大妃殿進御一錢五分重人蔘粟米飮。調竹瀝薑汴。一貼煎入。上曰。惠慶宮進服一錢五分重人蔘粟米飮。一貼煎入。竝出榻敎上命退。諸臣以次出。
정조 3년
己亥五月初十日酉時。上御集祥門西挾室。右承旨入侍。都承旨追後入侍時。行右承旨李義翊。假注書金載瓚。記事官李信祜鄭東浚。行都承旨洪國榮。以次進伏訖。上曰。巡監軍。依昨日仍用事。分付。上曰。柳孟養追省記入直事。分付。上曰。服制收議草記。入來乎。義翊曰。俄纔入來矣。上曰。諸議以爲。何如。義翊曰。大臣則皆以爲。禮堂所奏。旣有考據。博詢處之爲好云。儒賢。則以爲無所指酌可引之例云矣。國榮曰。今番喪禮。臣誠掩抑。不敢與議。而第念服制一款。至命大臣儒賢。博考獻議。欲使情禮之得中者。非不知聖意之攸在。而今此服制。雖有古禮之旁照。未得已行之明據。今若不十分審愼。則旣不無率爾之歎。亦恐有貳尊之嫌矣。且伏念淑昌宮平日謙約之意。雖於當行之禮節。亦不必張大。臣之愚見。則無寧置之之爲好。故敢此仰達矣。上曰。雖欲依卿所奏。服制不爲磨鍊。而有服制然後。有公除。有公除然後。國中大小祀享。始可擧行。此蓋古人同宮之喪。三月爲之不祭之意也。是以在前國制。勿論大小喪。必過三月。然後始擧大小祀典。自先朝丁丑。補編受敎後。小喪則以公除爲限。以此之故。禮判之昨日出擧條者。此也。此一段。卿意則以爲如何耶。國榮曰。公除之有無。惟在於服制之定否。而今旣不定服制。則公除固無可論。雖於明日。大小祀典。凡諸公事。似當依例擧行矣。上曰。然則依卿所奏。置之。可也。命書傳敎曰。知申旣奏。自明日國中祀典。依例擧行。命退。承史以次出。
정조 3년
申應顯啓曰。大司憲鄭昌順呈辭。執義兪彦鏶。掌令金鍾厚在外。李奎緯呈辭。持平林濟遠呈辭。洪樂淵受由在外。今日以監察茶時之意。敢啓。傳曰。知道。
정조 3년
傳于鄭民始曰。墓所看審諸臣相地官。倂入侍。
정조 3년
李義翊。以都摠府言啓曰。入直宣傳官武兼及有廳軍士。內中日試射。淑昌宮成服前停止事。啓稟矣。今則成服已過。而試場逼近於殯宮。放砲習射之際。喧聒未安。似不當仍行。發引間姑停之意。敢啓。傳曰。知道。
정조 3년
鄭民始。以禮葬墓所都監言啓曰。禮葬墓所都監事目。別單今方書入。而今此兩都監郞廳。皆以殯宮都監郞廳。分差擧行。故自多苟簡難便之端。而至於墓所工匠料布。旣甚浩繁。財用出納。專在都廳。有難在京兼察。以墓所分差戶曹正郞李東賓。代察都廳之任。各都監郞廳。員數旣少。三都監分差監役官。與本房郞廳。看役入直等事。一體擧行。何如。傳曰。允。
정조 3년
又以墓所都監言啓曰。副司果柳曾養。本都監郞廳加差下。使之察任。何如。傳曰。允。
정조 3년
己亥五月十一日申時。上御集祥閣西挾室。廟所看審諸臣。相地官。同爲入侍時。行左承旨鄭民始。記事官李兢淵李信祜鄭東浚。左議政徐命善。禮曹判書鄭光漢。觀象監提調鄭尙淳。都廳鄭志儉。郞廳柳曾養。待敎金勉柱。相地官柳東亨金基良鄭餘慶鄭道弘。日官姜熙輔。以次進伏訖。命善曰。夜間聖體。若何。上曰。一樣矣。上曰。看審處。果何如。命善曰。處則初無甲乙之論。而皆一辭稱贊矣。上曰。相地官進前以奏。東亨曰。來龍及左右龍虎。皆好矣。基良曰。三角之龍。元來片片金之地。而來龍及案山。無非貴吉之格矣。餘慶曰。二十四方位。內外朝山。無不洽好矣。命善曰。雖以凡眼見之。山勢明秀。圖局安穩矣。上曰。擇日當在何間耶。熙輔曰。開金井。六月初三日。下梓室七月初三。俱是最吉矣。上曰。近處有村家乎。光漢曰。有之矣。上曰。此是部字內。則假齋室等事。不可使外邑擧行。買取村家。推移用之。似好矣。光漢曰。此果好矣。上曰。戶判入侍。戶曹判書金華鎭進前。上曰。今則墓所將完定矣。香大廳齋室等材木。何以區處乎。華鎭曰。木物已有卜定。運來於江上者矣。上曰。若以近處村家。推移用之。則假齋室。可以省費。卿其往見商量。可也。上曰。明日領相。除辭朝往見。好矣。戶判傳之。上曰。今番浮石所及雜物。將使禁營爲之矣。華鎭曰。今番省費甚多。比諸辛未壬申。可謂半減矣。上曰。禁衛大將具善復。明日來待。上曰。領役部將之數幾何。志儉曰。合爲數十人。而此則多多益善矣。上曰。各都監領役部將。以爲軍門將校及駕前駕後中。勤實人。勿拘前例。比前加數差定。華鎭曰。墓所都監。雖有兼察之敎。而不可不別出一堂上矣。上曰。雖可爲之。命善曰。洪樂性好矣。上曰。行司直洪樂性。墓所都監堂上差下。上曰。東部都事金履仁。都監郞廳差下。上曰。王大妃殿進御一錢五分重人蔘粟米飮。調竹瀝薑汴。一貼煎入。上曰。王大妃殿進御加減蔘香散五貼製入。上曰。惠慶宮進服加味六君子湯。五貼製入。竝出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨申應顯坐。同副承旨李秉模坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
鄭民始啓曰。禁衛大將具善復。依下敎來待矣。傳曰。入侍。
정조 3년
傳于李義翊曰。禁將墓所都監往來時。都提調兼察。
정조 3년
李義翊啓曰。禁衛大將具善復。墓所往來時。都提調兼察事。命下矣。在前或有命招都提調之時。或有發牌從事官分付之規。今番則何以爲之。敢稟。傳曰。從事官發牌。聽傳敎。
정조 3년
傳于鄭民始曰。禮房承旨。與都監堂上。相地官。入侍。
정조 3년
鄭民始。以禮曹言啓曰。取考喪禮補編。則進香條。小內喪則議政府宗親府。忠勳府。進香事載錄矣。今此元嬪魂宮進香之節。亦依此例擧行之意。分付。何如。傳曰。允。
정조 3년
申應顯。以義禁府言啓曰。卽接月令醫員洪尙好手本。則時囚罪人洪直浩。病狀危劇。中痰喘猝發。氣息凜綴。方有頃刻難保之慮云。保放救療之意。敢啓。傳曰。知道。
정조 3년
又以義禁府言啓曰。保放罪人洪直浩。今日身故云。勿論之意。敢啓。傳曰。知道。
정조 3년
己亥五月十二日卯時。上御集祥門西挾室。左承旨禁衛大將入侍時。左承旨鄭民始。禁衛大將具善復。假注書金載瓚。記事官李信祜鄭東浚。以次進伏訖。上命善復進前。善復進伏。上曰。墓所工役物力。當入幾何。石材當入幾何。軍丁又當用幾名乎。善復曰。臣姑未審形止。未能詳知。而物力則日子甚迫。工役必當速成。似無過入之慮。五千兩則似可優爲之矣。石材則恐不及盡爲浮出。城役所石材。移作階砌石。丁字閣所用。則當自京中求得矣。役軍則。除諸般應頉外。當爲一萬五六千名。雖有不足處。庶可以推移以用矣。上曰。應頉者爲幾何耶。善復曰。軍兵貢人及四窮之無率丁者。皆爲應頉矣。上曰。轝軍一運。當入幾名乎。善復曰。丁丑因山時。則一運爲二百名矣。今番當入一百七十餘名矣。合輪轝彩轝軍。似爲四千名矣。上曰。丁丑年。卿爲轝士大將。可以諳練於此事。且墓所不遠。尤當便宜矣。上曰。大轝出城時。城門掘土。當何以爲之乎。民始曰。掘土則不可不爲之矣。上曰。除出諸般應頉。而用於轝軍。又以其餘數。移用於墓役。則無不足之慮耶。善復曰。雖使如是分排。猶似不足矣。上曰。東郊大路。距墓所甚近云。何以則爲好耶。善復曰。淸涼川橫彎於祭墟峴下。祭墟峴逶迤於淸涼川上。今若改出大路。則當穿峴防川。而開路於祭峴之外矣。此甚難處矣。上曰。墓前多種樹木。樹外又爲築土周遮。則似無逼近之慮矣。此則從當徐議處之無妨矣。上曰。日子甚急。且當夏潦。領役部將。另爲擇差。董飭速完。而卿亦明日親往看審。必使之事半功倍也。命書傳敎曰。墓所石物補土等。凡干土石之役。判尹旣承下敎。亦甚鍊熟。墓所都監堂上差下。使之專意擔當擧行。畢役間往來時。除辭朝仍佩往來。又命書傳敎曰。墓所及禮葬都監應用物件。別單中。多有抹減者。此皆浮文。去之固好。而雖於器皿床卓之屬。亦依書下者。以前排件取用。勿爲新造事。分付。又命書傳敎曰。墓所員役二十人。今番則減十二人。只存八人。依書下。各色皆兼用事。分付廚院及內侍府。上曰。都監堂郞。率匠手入侍。禮曹判書鄭光漢。掌樂正鄭志儉進伏訖。光漢曰。石物承聞下敎後。當始役矣。上曰。元陵石物。甚爲精好。永祐園石物。亦不高大。今番亦當依前爲之矣。上曰。都監堂郞。卽率匠手。進去加漆。可也。加漆罷後。諸臣以次退出。
정조 3년
己亥五月十二日未時。上御集祥門西挾室。禮房承旨領相都監堂上地師。同爲入侍時。領議政金尙喆。戶曹判書金華鎭。行左承旨鄭民始。假注書金載瓚。記事官李信祜鄭東浚。相地官柳東亨金基良鄭餘慶鄭道弘。以次進伏訖。尙喆曰。夜間聖體。若何。上曰。一樣矣。大妃殿氣候。若何。上曰。一樣矣。惠慶宮氣候。若何。上曰。一樣矣。上曰。卿親審山地。意見以爲如何。尙喆曰。開局明朗。龍虎均拱。雖在凡眼。亦覺甚好。誠爲大幸矣。上問東亨等曰。今日奉審。則與昨日所見。何如。基良曰。今日則雨中上山。四面雲合。故不能細察遠勢。而局內形止。則前後所見。豈有所異乎。東亨餘慶曰。與昨日。無所異同矣。上曰。穴傍巖石。左右盤陀云。卿等之見。果何如。華鎭曰。石出穴左。回環于穴前而廣爲二間許矣。上問基良等曰。穴傍有石。若於開壙時遇石。將奈何。基良曰。乾脈有石。裁穴時少避乾脈。則無石慮矣。尙喆曰。石間土穴。則自是貴格矣。基良曰。土龍剝換。土脈入首。而始爲結穴於土星之下。傍出巖石。作爲證穴石。地書所謂大貴格矣。尙喆曰。地師之所執論者。只憑古人之糟粕。凡眼之所看占者。卽時目下之形局也。臣意則穴前有石。甚爲憂慮矣。臣招問山下父老。則皆以爲往往村民。上山放牛時。揷釘繫轡。則土中。每有石聲云矣。東亨曰。以後脈穴往見之。則允合於理氣。石患則無慮矣。上曰。正穴外。有他穴乎。基良東亨曰。有上下穴焉。安穩則下穴尤勝矣。民始曰。雖爲安穩。而若用於國葬之地。則太似低下矣。上曰。明日當封標乎。東亨餘慶曰。明當封標。而但封標後。則開穴時。更無移易之例。若有意外石患。則甚爲難處矣。上曰。雖封標後。豈不可推移改裁之道乎。上曰。局內人戶爲幾何。華鎭曰。合爲二百八十餘戶。水剌間假齋室之屬。多有仍用之處。此爲省弊矣。上曰。陵墓之役。武將監董。有古例否。尙喆曰。申汝哲朴文秀。皆以大將董役矣。上曰。禁將習於董役。可以弛心矣。上曰。明日封標時。以鐵釘揷入。以試石患之有無。可也。命退。諸臣以次出。
정조 3년
傳于洪國榮曰。都承旨入侍。。
정조 3년
傳于徐有防曰。左副承旨。馳詣永祐園。奉審以來。
정조 3년
李義翊。以兵曹言啓曰。卽接東所衛將牒報。則丹鳳門東邊近處宮墻一間半許。因雨頹落云。令紫門監。爲先以把子堅實圍排。急速修築。而東營入直御營軍十名。自宿衛所。發令箭除出。修築間嚴加守直。何如。傳曰。允。
정조 3년
又以御營廳言啓曰。本廳分授丹鳳門東邊宮墻一間半許。頹毁處。東營入直軍十名除出。把守事。自兵曹草記矣。待宿衛所令箭。東營入直鄕軍十名。限畢築間。晝夜輪守直之意。敢啓。傳曰。知道。
정조 3년
鄭民始。以禮葬都監言啓曰。辛未禮葬時。輪臺板所用黃場木一立。以長生殿所在取用矣。今亦依此取用之意。敢啓。傳曰。知道。
정조 3년
又以魂宮都監言啓曰。本都監郞廳漢城府主簿洪樂顯。東部都事金履仁。俱是詞訟劇務。本職有難兼察。依例閑官換差。使之專意察任。何如。傳曰。允。
정조 3년
又以魂宮都監言啓曰。東部都事金履仁。本都監郞廳差下事。命下矣。郞廳崔大奎減下。使之察任其代。何如。傳曰。允。
정조 3년
又以墓所都監言啓曰。溫水洞新占亥坐巳向之原。堂上臣判敦寧具善復。行司直洪樂性。禮曹判書鄭光漢與觀象監提調吏曹判書鄭尙淳。率諸地官。更加審察。反覆商確。裁定正穴後。依例封標。把子圍排。仍令當部色吏洞任等。守直之意。敢啓。傳曰。知道。
정조 3년
又以墓所都監堂上。判敦寧府事臣具善復。行司直臣洪樂性。禮曹判書臣鄭光漢。觀象監提調吏曹判書鄭尙淳。禮曹參判臣成天柱。禮曹參議臣李鎭恒意啓曰。今此墓所。各項吉日。推擇以入事。啓下矣。臣等齊會闕中。與看山諸地官及觀象監相地官安思彦。擇日官姜熙輔等。詳細論難。則今年亥坐爲大利。七月卽吉朔云。故使之精擇。別單書入。而擇日中。正沖所忌年甲。則只拘於下梓室時。別無他所忌云矣。敢啓。傳曰。知道。
정조 3년
又以禮曹言啓曰。卽接奉常寺所報。則自前造主處所。例以空闕殿閣爲之云矣。今此仁淑元嬪神主造成及奉安處。以何所爲之乎。敢稟。傳曰。爲善堂爲之。
정조 3년
又以觀象監官員。以領事意啓曰。今此元陵陵上莎草頹圮處。奉審時。本監提調。當爲進去。而臣旣領本監。依例兼進之意。敢啓。傳曰。知道。
정조 3년
申應顯。以刑曹言啓曰。今此禮葬都監處所。旣定於本曹。本曹移設於舊保民司之意。敢啓。傳曰。知道。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨徐有防坐。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
傳于鄭民始曰。守令多窠。口傳差出。
정조 3년
吏曹口傳政事。以李漢昌爲喬洞府使。李義寬爲金海府使。具明遠爲豊川府使。朴華源爲大興郡守。
정조 3년
以吏曹佐郞金憙拿處傳旨。傳于李秉模曰。分揀。
정조 3년
鄭民始啓曰。明日殯宮望奠時。看品禮曹郞廳。當爲別省記入直。而此後朔望。亦依例別省記入直之意。敢啓。傳曰。知道。
정조 3년
傳于李秉模曰。年前筵中。已有所下敎。而以無文蹟之致。該房不得擧行云。此後自十三日至二十一日視事頉稟事。知悉。
정조 3년
元陵莎草頹下處。奉審時。進去領議政金尙喆。禮曹判書鄭光漢。繕工提調金華鎭啓曰。臣等。昨日昏後進詣陵所。今曉肅拜。一齊奉審後。陵上卯乙方莎草頹下處。以木尺尺量。則長爲四尺。廣爲八尺。罅隙處廣爲七寸是白乎所。蓋因日昨大雨。蹲縮頹下。而不至大段是白乎等。以圖形以進爲白乎旀。頹下處。姑爲草油芚蓋覆。以防滲透之患是白遣。修改之節。不容少緩。卽爲擇日擧行爲白齊。答曰。依請爲之。
정조 3년
李秉模。以司饔院官員。以都提調提調意啓曰。卽接禮葬都監移文。誌石燔造。期限甚迫。依前例以本院燔造官直長李㝡源。兼察誌石監造官。使之趁卽擧行。何如。傳曰。允。
정조 3년
又以墓所都監言啓曰。墓所始役。在今十五日。本都監堂郞。明當肅拜出去矣。京都監郞廳一員。依前例。以兵曹佐郞崔顯重差下。使之察任。而處所移設於漢城府朝房。何如。傳曰。允。
정조 3년
又以墓所都監言啓曰。吏曹佐郞金憙。以本都監都廳郞差下。使之察任。何如。傳曰。允。
정조 3년
申應顯。以義禁府言啓曰。卽接中部居司譯院生徒金光珪呈訴。則以爲逆賊聖國子景行。爲女壻矣。不意今者。景行自甲山府配所來到云矣。景行。以逆賊聖國之子。緣坐安置之後。肆然逃還。敢入城中者。萬萬驚駭。究厥罪狀。有不可循例還配甲山府。令刑曹。嚴刑究問後稟處。而莫重緣坐罪人。不能檢束。任其行止。致使逆種。出沒城闉。紀綱所在。極爲可駭。甲山府使李漢興。拿問定罪。當該道臣。亦難免不能檢飭之失。推考。何如。傳曰。允。
정조 3년
己亥五月十四日辰時。上御集祥門西挾室。左承旨墓所堂上。同爲入侍時。行左承旨鄭民始。記事官李兢淵李信祜鄭東浚。墓所堂上具善復洪樂性。以次進伏訖。上曰。墓所所點處。果何如。善復曰。誠好矣。樂性曰。雖以凡眼見之。似無欠矣。上曰。果無穿壙時遇石之慮乎。善復曰。詳見穴處。果無是慮矣。上曰。火巢不必太過。凡諸等事務。從節約。可也。樂性曰。都廳以戶曹郞廳兼差。則主管甚多。事甚苟艱。臣意則。別出一都廳。似好矣。上曰。以草記爲之。可也。樂性曰。當於明日。下直出去。而或有入來之時。則何以爲之乎。上曰。除辭朝。可也。上曰。都監堂郞。率匠手入來。梓室加漆後。出去事。分付。仍命退。諸臣以次出。
정조 3년
己亥五月十四日酉時。上御集祥門西挾室。右承旨。都監都廳入侍時。行右承旨李義翊。假注書金載瓚。記事官李信祜鄭東浚。都廳鄭志儉。以次進伏訖。上曰。魂宮所用器皿。當移用於墓所乎。志儉曰。然矣。上曰。物目盡爲錄出。則持入也。志儉。承命持入。上命讀奏。志儉讀奏訖。上曰。列錄中。多有遺漏者。更爲錄出以入也。命書傳敎曰。今番祭物。不用油蜜果者。意不但在爲經費。則魂宮墓所祭物。尤當節約。依此書下數擧行。外面雖甚太簡約。予則以爲此所以寓予意處。其令有司知悉。仍命志儉。書返虞後及三年內。魂宮墓所祭物器數後。命退。諸臣以次出。
정조 3년
申應顯啓曰。大司憲鄭昌順牌招啓辭未下。執義兪彦鏶在外。掌令金鍾厚在外。李奎緯牌招啓辭未下。持平洪樂淵受由在外。林濟遠牌招啓辭未下。今日以監察茶時之意。敢啓。傳曰。知道。
정조 3년
傳于鄭民始曰。禮房承旨。與都監堂上入侍。
정조 3년
兵曹口傳政事。以李邦綏爲禁軍別將。具明謙爲陪往大將。
정조 3년
鄭民始。以禮曹言啓曰。卽接永陵令所報。則本陵丁字閣前面階砌石動退處。今端午祭。兼告修改矣。其修改處。今番大雨。長五立高三層。頹圮云。莫重修改處。當初若能十分完築。則雖値大霔。豈有旋卽頹圮之理乎。事極駭然。當該兼監役官及工匠等。依新定式。令該府該曹勘處。而有頉處。卽爲擇日修改。何如。傳曰。允。
정조 3년
又以禮曹言啓曰。取考辛未謄錄。則發靷時。宗親每品各一員陪往。而在京宗親及百官服。淺淡服。前銜宰樞耆老儒生。以素服先詣路祭所。哭再拜。奉辭。返虞時。亦爲奉迎矣。今番仁淑元嬪發靷返虞時。節目。依此磨鍊。何如。傳曰。允。
정조 3년
又以禮曹言啓曰。取考謄錄。則辛未壬申年發靷時。承旨一員隨往矣。今此仁淑元嬪發靷時。承旨。依例隨往墓所。何如。傳曰。允。
정조 3년
又以禮葬都監言啓曰。前頭發靷時。自殯宮至端陽門。道路門戶。迂直廣狹。必須詳審尺量。然後可知輪轝肩轝排設出入之便否。而磨鍊造作矣。明日都監堂上郞廳。率事知匠人。進詣看審。何如。傳曰。允。
정조 3년
又以長生殿郞廳。以都提調意啓曰。外梓室合木。已爲畢役。着漆。自今日始役。而取考辛未壬申謄錄。則三十度爲限矣。今亦依此擧行之意。敢啓。傳曰。知道。
정조 3년
己亥五月十五日卯時。上御集祥門西挾室。禮房承旨。與都監堂上入侍時。行左承旨鄭民始。記事官李兢淵李信祜鄭東浚。都監堂上具善復洪樂性鄭光漢。以次進伏訖。上曰。墓所始役時刻不遠。卿等卽爲出去。善爲看檢。可也。仍命先退。上曰。都廳郞廳入侍。都廳鄭志檢進前。上曰。自內所下外雖尺緞。或有加入者。切勿取用於市上容入之數。竝爲書入。上命書禮曹草記批答。上曰。王大妃殿進御一錢五分重人蔘粟米飮。調竹瀝薑汁。一貼煎入。上曰。王大妃殿進御加減蔘香散停止。調氣飮五貼製入。竝出榻敎仍命退。諸臣以次出。
정조 3년
己亥五月十五日午時。上御誠正閣。左承旨入侍時。行左承旨鄭民始。記事官李兢淵徐龍輔鄭東浚。以次進伏訖。上曰。俄下諺書行錄。飜謄幾何乎。民始曰。姑未盡謄矣。上曰。語意重複處。刪削改之。好矣。民始曰。方與同副承旨。相議爲之矣。上曰。幼時事跡。無由詳知。故自本家。有所錄來者。此亦飜謄以入。可也。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
申應顯啓曰。大司憲鄭昌順牌招啓辭未下。執義兪彦鏶。掌令金鍾厚在外。李奎緯牌招啓辭未下。持平洪樂淵受由在外。林濟遠牌招啓辭未下。今日以監察茶時之意。敢啓。傳曰。知道。
정조 3년
傳于鄭民始曰。冠禮宜乎升資。而體謙挹之意未果。擬俟螽斯之慶。而今焉已矣。況今墓道碑誌撰出之時。嬪之父祖顯官。當載錄。復何靳惜。戶曹參判洪樂春。知中樞作窠。口傳下批。
정조 3년
吏曹口傳政事。以具敍和李厚老。爲墓所守衛官。李台鉉爲墓所忠義。
정조 3년
鄭民始。以禮曹言啓曰。今此仁淑元嬪喪。大殿王大妃殿惠慶宮中宮殿。以素膳封進矣。今則成服已過。自明日。復常膳封進之意。分付。何如。傳曰。允。
정조 3년
又以墓所都監言啓曰。本都監所用生葛。其數許多。而此市上之所有者。實無繼用之道。依謄錄分定畿營及喬桐。而空石雖爲取用於軍門。難免不足之患。亦爲分定畿營。何如。傳曰。允。
정조 3년
又以兵曹言啓曰。今五月十七日武臣堂上朔試射及二十日文臣朔試射日次。而仁淑元嬪發靷前。內中日。旣已停止。不得爲之之意。敢啓。傳曰。知道。
정조 3년
己亥五月十六日卯時。上御集祥門西挾室。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。冠禮時。宜乎陞資。而體謙挹之意。未果。擬俟螽斯之慶。而今焉已矣。況今墓道碑誌撰出之時。嬪之父祖顯官。當載錄。復何靳惜。戶曹參判洪樂春。知中樞作窠。口傳下批。上曰。都廳郞廳入侍。都廳鄭志儉進前。上曰。今番初終諸具。皆是內下。而或有市上取用者乎。志儉曰。魂宮及禮葬都監。皆無市緞取用之事。而唯壙中銘旌。自尙衣院備入矣。上曰。祭物器數。依書下減省者。磨鍊。可也。仍命退。諸臣以次出。
정조 3년
己亥五月十六日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。左副承旨入侍。左副承旨徐有防進前。上曰。行錄飜謄者。略加編摩。然後可成一統文字矣。仍命書行錄草。上曰。年少夫人之盛德美行。若是卓絶。其能久於世乎。民始曰。臣等自伏見行錄之後。尤不勝傷痛之忱矣。書訖。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐直。左副承旨徐有防坐。右副承旨申應顯坐直。同副承旨李秉模坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
傳于申應顯曰。製述官黃景源。明日使之入侍。
정조 3년
己亥五月十七日未時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。左副承旨。同副承旨入侍。左副承旨徐有防。同副承旨李秉模進前。上命輪讀行錄草。仍命點改。上曰。諡法中。如有仁字淑字之註。考見以奏。上曰。王大妃殿進御一錢五分重人蔘粟米飮。調竹瀝薑汁。一貼煎入。出榻敎上命退。諸臣以次出。
정조 3년
傳于鄭民始曰。儒賢入來事。遣史官傳諭。
정조 3년
李秉模。以宿衛所言啓曰。本所將校案及攔後軍案。修正以入之意。敢啓。傳曰。知道。
정조 3년
鄭民始。以墓所都監言啓曰。今日卯時。丁字閣開基之意。敢啓。傳曰。知道。
정조 3년
己亥五月十八日卯時。上御集祥門西挾室。左承旨左副承旨同副承旨。同爲入侍時。行左承旨鄭民始。左副承旨徐有防。同副承旨李秉模。記事官李兢淵李信祜鄭東浚。以次進伏訖。上曰。都廳郞廳。下番玉堂入侍。都廳鄭志儉。修撰金宇鎭進前。上曰。禮戶判入侍。禮曹判書鄭光漢。戶曹判書金華鎭。進前。上謂華鎭曰。內下器皿之數。俄者書下矣。見之否。華鎭曰。俄果見之矣。上曰。內下不足之數。以前排用之。切勿新造。內下者。三年後。亦將仍用。鐫以日月而記之。至於床卓等物。亦有內下者。而不必改漆取色。仍舊用之。好矣。上謂光漢曰。卿之入來時。墓所役事。至於何境耶。光漢曰。役處浩大。而始役今纔數日。故姑無功役之可達者矣。上曰。禁將善爲監董乎。光漢曰。非禁將則董役誠難矣。上曰。何故也。光漢曰。禁將則旣有軍門器具。且甚練熟之故。善爲之。而郞廳亦甚勤幹矣。華鎭曰。輪輿肩輿。看審形便。然後可以造成矣。上曰。造成輪輿。若有弊端。則只用肩輿。亦似不妨。且必有丙申所用之件。商量爲之。好矣。上曰。儒賢入來乎。知入。賤臣承命出。還奏曰。儒賢已入來矣。上曰。儒賢入侍之意。傳諭。製述官黃景源。亦爲入侍。祭酒宋德相。左參贊黃景源進前。上謂德相曰。近因喪故。久未見卿矣。德相曰。一國臣民之所仰望。慈殿慈宮之所依恃。關係。何如。而千萬夢想之外。遽至斯境。邦運之不幸。已無可言。而竊伏想殿下悼傷之懷。尤不勝憂念之忱。多日勞攘之餘。聖體。若何。上曰。一樣矣。德相曰。慈殿慈宮氣候。何如。上曰。貼此憂慼。誠亦悶迫。上曰。今番墓道文字。雖令諸臣撰述。而狀德之文。若得如卿一言之重。則豈不有光乎。大抵誌銘於古。或有或無。而此則不令諸臣撰之。欲借卿言之故也。卿其留意也。德相曰。今世之鴻匠鉅手。不患無人。如臣蔑劣者。何敢承當乎。上曰。先正亦嘗撰述矣。卿何過辭乎。德相曰。聖敎至此。臣雖鹵莽。亦不敢爲固辭之計矣。上曰。行錄。今纔脫稿從當書下。而姑先見之。好矣。仍命宇鎭進讀。讀訖。上曰。參贊。亦詳見。可也。景源曰。臣將撰進誌文。而古例貴人以下。則誌文有銘。而妃嬪以上。則有誌而無銘。今番則。何以爲之乎。上曰。今番喪禮。我朝則雖無已行之例。而考諸唐宋及皇明之禮。亦有可據之文。故昨有所下敎者。雖以墓道文字言之。宋之歐陽脩。撰李淑妃誌文陳執中。亦有哀冊文所撰者。此可爲證矣。景源曰。臣之所達。卽稟定誌文之有銘與否也。上曰。卿則只以誌文撰出。可也。上曰。儒賢及參贊。先退好矣。上曰。今番喪禮凡節。裁酌折衷。意亦有據。詳錄於儀軌。宜矣。命禮戶判先退。命諸臣謄出御製行錄。上曰。王大妃殿進御人蔘粟米飮停止。出榻敎仍命退。諸臣以次出。
정조 3년
行都承旨洪國榮宿衛所直。行左承旨鄭民始式暇。行右承旨李義翊坐。左副承旨徐有防坐。右副承旨申應顯坐直。同副承旨李秉模坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
傳于鄭民始曰。左承旨。與元陵進去大臣。入侍。
정조 3년
申應顯。以兵曹言啓曰。卽接南所衛將牒報。則丹鳳門西邊小南門連墻三間頹落云。令紫門監。爲先以把子堅實圍排。急速修築。而東營入直御營軍十五名。自宿衛所發令箭除出。修築間。嚴加守直。何如。傳曰。允。
정조 3년
己亥五月十九日辰時。上御集祥門西挾室。左承旨。與元陵進去大臣入侍時。行左承旨鄭民始。記事官李兢淵李信祜鄭東浚。左議政徐命善。以次進伏訖。命善曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。莎草修改。明將始役耶。命善曰。然矣。上曰。領議政入侍。左副承旨同副承旨。亦爲入侍。領議政金尙喆。左副承旨徐有防。同副承旨李秉模進前。尙喆問候訖。上曰。行狀草。有搆出者。故示卿等矣。仍命秉模讀之。命民始有防考準。尙喆曰。臣等雖知有盛德。而豈料其卓絶如是乎。命善曰。以此德行。遽至此境。實是國運所關。上曰。至於臨終。猶能端坐。故宮人。亦不知病勢之沈矣。尙喆曰。苟非天姿之卓絶。何能如是乎。上曰。以年纔十四之夫人。入宮未滿朞年。敎化大行。此誠異矣。上曰。此是倉猝搆出者。能無病處乎。尙喆曰。果無字病。而體段儘好矣。上曰。王大妃殿進御調氣飮。五貼製入。出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始式暇。行右承旨李義翊坐。左副承旨徐有防坐直。右副承旨申應顯坐。同副承旨李秉模坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
傳于李秉模曰。都監堂上具善復。入侍。
정조 3년
傳于申應顯曰。左副承旨入侍。
정조 3년
傳于李秉模曰。右承旨。馳詣永祐園。奉審後。祭物祭器祭井看審諸執事。摘奸以來。
정조 3년
傳于李秉模曰。魂宮旣定於舊講書院矣。獻官房監察房別司饔院入番宗室房。忠義房都薛里薛里進止內官典禮廳守僕房。水剌間水剌間之庫間等處所。初無稟定之事。將欲何以磨鍊乎。事甚疎漏。待戶判入來。以此意。分付。使之親審形止後入侍時書奏。
정조 3년
傳于李秉模曰。魂宮所排床卓銀鍮器皿等物。日前書入者。甚胡亂。都廳及戶判。親執存減。別單書入。典禮廳水剌間等處。不得不緊用者。十分裁減。一體書入。則當依墓所器皿例。竝欲內下。只令不足者。以前排件中取用事。分付。
정조 3년
傳于李秉模曰。欲爲下敎而未果。亦非古例。朝夕上食朝夕奠晝茶禮罇所燭。減之事。分付戶曹。
정조 3년
李秉模啓曰。京畿監司鄭昌聖。持抄出謄錄。依下敎來待矣。傳于李秉模曰。京畿監司。先爲入侍。元陵進去大臣入侍。
정조 3년
李秉模。以墓所都監言啓曰。今日曉頭。行祠后土。卯時斬草破土。齋室開基之意。敢啓。傳曰。知道。
정조 3년
李義翊。以御營廳言啓曰。本廳分授丹鳳門西邊小南門連墻三間頹落處。東營入直軍十五名除出。把守事。自兵曹草記矣。待宿衛所令箭。東營入直鄕軍十五名除出。限畢築間。晝夜輪回守直之意。敢啓。傳曰。知道。
정조 3년
傳于李義翊曰。今番嬪喪。自襲斂至葬祭。廟墓所用。予意不欲取諸經費。故曾有所下敎。而且今擧行之道。雖比二三等禮葬所入。須可裁減。比宮制。又須百分存一。然後可省經費。可展本意。禮葬墓所等所用緞紬布綿及鍮器銀器等屬。已今內下。而此外未及書入之中。雖尺寸之紬綿。不欲貽弊於市民。錙銖之銀錢。亦不欲取用於度支也。如有遺漏者。所入物力。待事定。更自度支都錄。別單書入。嬪之月供歲入。初無用下者。皆全數貯在。三年內祭需。似可足用。如此則嬪供上及歲俸三年內。仍爲進排。雖有不易之例。當此軫乏經費之時。苟可減之。減亦何傷。亦今戶曹一通書入。則不得不仍置在外。皆欲除減。以此分付。
정조 3년
己亥五月二十日辰時。上御集祥門西挾室。右承旨左副承旨入侍時。行右承旨李義翊。左副承旨徐有防。假注書金載瓚。記事官李信祜鄭東浚。以次進伏訖。上曰。京都監堂郞及禁衛大將。魂宮郞廳入侍。都監堂上韓光會。都廳鄭志儉。禁衛大將具善復。魂宮郞廳洪樂顯。進伏。上曰。梓室出閤時。閤路。紆回。高低。輪輿鋪置。似甚難矣。志儉曰。閤內則當爲補土。閤外則正路平均。以輪轝出閤。似不甚難矣。上曰。梓室出門時。門樣似爲狹隘矣。志儉曰。進善門東挾甚狹小。肩轝椽柚。當減其尺度矣。上曰。建陽宣仁銅龍門。皆尺量。以稍廣處奉出。可也。上曰。今日已爲裁穴乎。善復曰。今日則斬破土而裁穴則不爲之矣。上曰。役事今至幾何。善復曰。丁字閣。已爲開基築土。今將立礎矣。上曰。財力似當多入矣。善復曰。石物所入。將不少矣。上曰。石物勿爲高大也。善復曰。財力之多少。不在於石物之大小矣。上曰。轝士軍。其已抄出而磨鍊乎。善復曰。今幾抄出。而各廛人。則皆入於曳紼軍及各差備。只成均館典僕。入於大轝正軍。而專當初二運矣。大轝軍一運。爲九十八名。合三運爲近三百名矣。上曰。今番長杠。稍減於丙申所用也。上曰。轝軍服色。何如。善復曰。着頭巾布帶草鞋。而皆自備以待矣。上曰。轝軍之政。爲都民大弊矣。今番則一次點考後。餘皆除之。似好矣。善復曰。此皆烏合之類。二次考閱。不可不爲之矣。上曰。申飭轝士大將。使之切勿貽弊。可也。善復曰。今番墓所。不設攢室。則齋室月臺。當設幄次乎。上曰。勿設攢室。而只設幄次。可也。上曰。墓所民田禾利及民戶本價。必爲從優出給。無或有稱冤之弊。可也。善復曰。此則。自上特敎。似好矣。上曰。守護軍事。誠難矣。善復曰。此則不必爲難。方多自願入屬者。充定似無所難矣。上曰。退爲草記。可也。善復曰。魂遊石曳運之時。不可以募軍曳運。故辛未。亦有僧軍調發之例矣。今番則外方僧軍。雖不得用。日子甚迫。只南北漢僧軍。出用似無所礙。敢此仰達矣。上曰。民旣赴役。則僧不可獨休。且與辛未年調發外方僧軍。大有異焉。依此所奏。自本廳給糧。使之赴役。可也。出擧條命書傳敎曰。賜諡冊官贈玉帛官。不必强倣辛未之例。用參贊。旣有昨夏發冊時可據之事。況如非親上。則雖上尊號。亦有差出使臣之例。今番仁淑元嬪賜諡時及贈玉帛時。差出正使擧行官品。視昨年冊封時例爲之。梓室封標官。侍從四品以上。自吏曹啓下。命書傳敎曰。嘗按皇明之禮。皇妃喪。文武群官。哭辭於承天門外。辛未年聖敎中。取用此句。以爲嬪宮喪。可旁照云。世子嬪喪。則可爲旁照之端。元嬪喪。則可爲襯着之禮矣。然不必從繁。依禮曹草記。發靷時。百官哭辭城外。節次。雖依辛未例擧行。而其餘節次。倂除之。宗親儀賓。陪往墓所等節。依例擧行。又命書傳敎曰。發靷時。從衛之屬及都監堂郞及諸般騎卜馬等。以驛馬入把者。今番則預爲磨鍊後。別單書入。待啓下。只依此數入把。而外方驛馬。則切勿徵上。京驛馬。如有不足之弊。騎數寧爲減省。當此農時。決不可循例把定。以此令兵曹及都監。知悉擧行。又命書傳敎曰。此是咫尺。傳語軍。不必用轝士餘軍及束伍軍矣。只用衛軍。而減數磨鍊。善騎禁軍。多數定立。依前例。飛傳傳語事。分付兵曹及都監。又命書傳敎曰。旣問之。堂上亦有所奏。梓室加漆。自明日逐日爲之事。分付。又命書傳敎曰。雖以不得不使用之致。不得除役。而如有一分可除之弊。則不可不除。轝士軍初定時。十分公擇。俾無如丙申之弊。又以點考一事言之。當此盛暑。三赴點考之役。聞甚矜悶。今番則只行二次點考事。分付。如是申飭之後。若有以轝士軍。爲民怨之端。當該大將。隨現難免重繩。以此從事官處。卽爲申明聽傳敎。又命書傳敎曰。今番元嬪喪發靷時。遺衣徒近褻慢。已於別單中所盛彩轝樻子抹下矣。次入等物。雖有前例。勿爲進排事。分付。改銘旌時。所用貢緞。亦當內下。尺度。使之書入事。分付都監。又命書傳敎曰。陵墓丁字閣上樑文。或製或不製。有特敎則擧行。無特敎則廢閣。事甚不一。墓名當下敎。上樑文。斯速撰進。又命書傳敎曰。發靷返虞及來頭入廟等行禮時。辛未有攝相禮。壬申有攝翊禮。而今番則無可旁照之節。而贊請之事。亦不可廢閣。依昨年嘉禮時例。參上通禮院官員中。稱以禮貌官擧行事。預爲分付攝司僕。而官員則以攝判官擧行。竝令吏曹。差出啓下。又命書傳敎曰。冊印內入內出等節除之。但於賜諡日。殿庭發使後。直入于殯宮事。分付。又命書傳敎曰。今番墓所。定於城外近地者。意在爲慮民弊矣。若是則畿甸之民。雖一事半事。似無役用之節。責納之物。果能如是擧行乎。又以各項應爲進排於陵墓之例言之。旣是部字內。且甚便近。雖以假家支供等節。各司自當自備。此又果能如是擧行乎。無例之事。或循前規。不無混同襲用之弊。此又果能如是擧行乎。卿其詳加抄出可考謄錄。諸般自畿邑擧行事之事。切勿爲之。或有不可不擧行者。亦卽仔細抄出後登對。則予當裁減。大抵予意。今番役事。度支之經費。畿甸之民力。雖減常供。決不欲取用而使用。卿其惕念擧行事。下諭于京畿監司處。夕後使之抄出來待。命退。諸臣以次出。
정조 3년
己亥五月二十日申時。上御集祥門西挾室。京畿監司入侍。左議政都監堂郞奉審承旨追後入侍時。京畿監司鄭昌順。同副承旨李秉模。假注書金載瓚。記事官李信祜鄭東浚。左議政徐命善。右承旨李義翊。都監堂上金華鎭。都廳鄭志儉。郞廳洪樂顯。待敎金勉柱。以次進伏訖。上命秉模。讀奏京畿邑進排物種抄出記。上曰。守護軍。甚爲難處矣。至於楊州陵墓稠疊。簽丁已盡。民無以支得。而又將搜括充定。則豈不爲大弊乎。昌聖曰。詳細抄出。則庶可以充額。而至以各宮房山直言之。平民之冒名避役者。殆近三百餘名。故臣關問內司。則內司以爲。非內司所知云。然則所謂山直之名。實爲畿民之逃藪。先以此類。抄付於守護軍則好矣。命善曰。臣亦聞之。居其土而自願入屬者。甚多云。墓軍之充額。似爲無慮矣。上曰。畿伯査出後。狀聞。可也。上曰。今番墓役。予不欲貽弊於畿民。前後下敎。不啻丁寧。未知列邑。其能體行乎。命善曰。臣昨見楊州牧使。則以爲今番國役。初無一毫侵民之事云矣。上曰。凡諸國役。或有憑公營私之弊。又多夤緣橫斂之端。此則畿伯詳爲廉察。必使予意下布也。吏民欺守宰。守宰欺方伯。上下之間。每多虛實相蒙之患。此爲可悶矣。上曰。朝者禁將。亦承下敎矣。凡自都監。輸用於貢人者。勿責戶曹。自都監使之一一給價矣。聞貢人輩。謂以無戶曹受價之事。終不進排云。然否。命善曰。聖意所在。臣非不知。而莫重國役。雖自戶曹給價。有何所妨乎。上曰。此後財力。當入幾何云耶。命善曰。有米五百石。有錢四五千兩。則可以優爲之矣。命書傳敎曰。觀此畿伯抄出式例。比諸他墓所。地方之在外邑者。所費雖謂之全無。可也。今番定此墓地於部字內者。旣欲爲除民弊。則雖束芻升粟。決不可責出民邑。雖曰有懿昭墓已例云。而予意亦不欲循用。三年內。進排雜物。一竝蕩減。不得不進排者。自京司會減。此外雖於三年後祭享進排。有自外邑擧行者。準此切勿循例擧行。適因言端。又有左相所奏。未及提起於傳敎中者。一依左相擧條施行。命善曰。臣於前席。伏聞聖敎。今番墓所。凡係外邑進排者。爲軫民弊。一切減省。此實聖德事。不勝欽誦之至。三年內進排物種。旣因傳敎蕩減。更無可達。而雖以三年後進排者言之。祭享時炬子。則守墓軍。例爲待令。此則未必貽弊於民。固當依前擧行。至於忌辰及節祭所用氷丁。則自東氷庫進排。修改時各樣雜物。亦自京司進排。而外邑則勿爲待令。或有不得不分定。如莎草之屬。則臨時發關於畿營。依別卜定例。以儲置米會減取用。以爲永除民弊之道。故敢達矣。上曰。依爲之。出擧條上曰。役事今爲幾何。命善曰。丁字閣。今已築基立礎矣。改路事。此後一經動駕後。稟定爲之。似好矣。上問勉柱曰。今日奉審。則土色。何如。勉柱曰。土色明潤細膩。皆以爲極好云矣。上問義翊曰。奉審歸路。歷見役處。則役事。能着實爲之乎。義翊曰。禁將殆同躬執揷畚。董飭各役。庶有事半功倍之效矣。上命華鎭曰。魂宮役處。卿與都廳。親審回奏也。華鎭志儉。奉審後還奏曰。承文院爲魂宮。則衛從司。當爲差備內。而本司窓戶。幾盡閪失。時御所公廨之不能守護。致有此弊。誠爲駭然矣。命善曰。今伏聞戶判所奏。時御所公廨窓戶之閪失。萬萬驚駭。紀綱所在。不可以物微之而置之勿論。況昨年五月後。旣已照數飭付於該所。則到今閪失。誰執其咎。昨年五月後。該所衛將。一竝拿問嚴處。兵曹堂郞。如果頻頻檢飭。豈有此弊。前後堂郞。雖難盡爲論責。而査出後。伊時入直堂郞。捧現告重勘。兵曹判書李徽之。亦難免不察之失。從重推考。使之自兵曹。各別査覈。何如。上曰。依爲之。出擧條上曰。今年農形。以各道所報觀之。則庶有豐徵。此後雨暘連得調順。則民事之幸當如何也。昌聖曰。雨水連洽。移秧適時。目今各穀。庶有庚戌之望云矣。上曰。西成尙遠。此何可必也。以昨年觀之。豈可以目前少登弛心乎。命善曰。今則八路同豐。寧有他慮乎。昌聖曰。三南尤勝云矣。上曰。松蟲甚盛云。今則。何如。昌聖曰。今番雨後。卽爲止息云矣。命退。諸臣以次出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐。右副承旨申應顯坐。同副承旨李秉模坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
李秉模啓曰。大司憲鄭昌順。牌招啓辭未下。執義兪彦鏶。掌令金鍾厚在外。李奎緯牌招啓辭未下。持平洪樂淵受由在外。林濟遠牌招啓辭未下。今日以監察茶時之意。敢啓。傳曰。知道。
정조 3년
傳于徐有防曰。禮房承旨入侍。
정조 3년
傳于鄭民始曰。今番省費之敎。不但申申。雖無申飭。間架物種。固多昔有今無。殆乎十分存一。則身爲該官員。不知向方。但謄久遠備數擧行時前例磨鍊者。極爲無據。其在懲他各房之道。不可無別樣警礪。長興庫分差當該官員。問名拿處。該都監堂上都廳。一任下吏。矇不覽察者。事甚未安。況此一事如此。他事安知無襲謬之事乎。一竝推考。至於戶判。雖非墓所堂上。自京擧行。專靠本曹。且因傳敎書入之事。固當照察。而混同書入。知固有泛然之失。而不知。亦難免矇然之責。都監堂上金華鎭。亦爲推考。使之依今番載減數釐正。
정조 3년
又傳于曰。以懿昭墓祭器觀之。各宮器皿之剩數無用之物。必多有之。毓祥宮儲慶宮所在器皿。不必煩擾。而從近照數釐正後。筵稟取莊度支事。戶判知悉。
정조 3년
傳于徐有防曰。騎馬一匹立之。
정조 3년
鄭民始。以禮曹言啓曰。今此仁淑元嬪發靷時。各門及所過名山大川道路橋梁等處。祭庫。依前例令兵曹及漢城府。看審言啓事。分付。何如。傳曰。允。
정조 3년
己亥五月二十一日申時。上御集祥門西挾室。禮房承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。靷前殯宮朝夕奠晝茶禮朝夕上食所用樽所燭。昨命減之。而靈座前所用燭子。亦已自內造置。殯宮則勿論。上食朝夕奠朔望奠晝茶禮及破鼓豆湯時所用黃燭。竝勿爲進排事。分付。上曰。此傳敎戶判詳見後。自今日夕奠。勿爲進排事。分付。又命書傳敎曰。墓所役處。欲知勤慢。勿拘前例。各項役事。各等始役畢役之時。隨卽草記。日熱如此。匠手校隷。或有中暑之弊。醫士果已待令乎。如有不實。則判尹旣兼禁將。着意軫恤。劃卽救療事。分付。上曰。騎馬一匹立之。宣傳官一員待命。出榻敎上命退。諸臣以次出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐。左副承旨申應顯坐。右副承旨李秉模坐直。同副承旨宋煥億坐。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
宋煥億啓曰。大司憲鄭昌順牌招啓辭未下。執義兪彦鏶。掌令金鍾厚在外。李奎緯牌招啓辭未下。持平洪樂淵受由在外。林濟遠牌招啓辭未下。今日以監察茶時之意。敢啓。傳曰。知道。
정조 3년
傳于申應顯曰。訓將墓所進往時。仍佩往來。
정조 3년
傳于宋煥億曰。將臣出郊外。則例有兼察啓辭。而今番不爲之。當該承旨推考。
정조 3년
傳于鄭民始曰。承旨房仍。
정조 3년
李秉模。以兵曹言啓曰。舊衛從司窓戶廳板去處。當該所書員處。査問。則書員李世彬所告內。抹樓三間半。則紫門監書員及戶曹書吏。昨年春塘臺補階時。耳機六立取用次。廳板二十四立。竝爲毁撤。今方見存於紫門監。而尙未修改云。窓戶閪失事。嚴問於前後書員。則互相推諉。終不直告。而取見東所衛將報捕廳書目。則以爲今聞翊衛司門隻盜漢小同爲名人。自宿衛所。移捕廳云。所屬前徽寧殿參奉房門隻及內官房門隻與中門板子二隻。竝爲推尋云云。而事在上年九月十四日。則九月十四日以前。漸次閪失。及其小同被捉之後。有此報捕廳之事。而不爲明言閪失窓戶之數爻。泛言門隻彌縫報狀。以爲日後憑藉成文蹟之計者。昭然可知。則不察偸失。欲爲漫漶之狀。誠極可痛。而其時書員李世彬高興得。平問之下。不爲直告。而齋戒相値。不能棍問移。捕廳究問。何如。傳曰。爲先棍問取招。究覈以聞。
정조 3년
鄭民始。以墓所都監言啓曰。民家買得者。使都監給價事。命下矣。民家戶曹定價外。每家加定二兩錢。八百四十六兩四錢五分計給之意。敢啓。傳曰。知道。
정조 3년
又以奉常寺官員。以都提調意啓曰。東籍親耕田所種大麥打作。則所出爲八石五斗之意。敢啓。傳曰。知道。
정조 3년
又以奉常寺言啓曰。東籍親耕田所種小麥。今五月念前。當爲成熟之意。敢啓。傳曰。知道。
정조 3년
申應顯。以義禁府言啓曰。因本府啓辭。甲山府使李漢興。拿問定罪事。允下矣。李漢興。時在任所云。依例發遣府書吏。交代後拿來。何如。傳曰。允。
정조 3년
又以刑曹言啓曰。物故罪人德泰應坐支屬。居在海州牧。令道臣一一査出。修成冊報來後擧行事。草記入啓。行會本道矣。該道成冊。今纔來到。罪人德泰父行孝。全羅道興陽縣呂島。母麒麟。康津縣古今島。叔國孝。羅老島。兄弘壽。珍島郡南桃島。妹者斤阿只。順天府防踏島。姪仁大。靈巖郡荏子島。姪靑五大。萬頃縣古群山絶島。竝散配。令道臣卽爲押送事。發關分付之意。敢啓。傳曰。知道。偏配之多可悶。家直外女人。勿論。
정조 3년
以洪忠監司定配罪人到配啓本。傳于宋煥億曰。法已施矣。牙山縣定配罪人金尙謙。分揀放送。
정조 3년
宋煥億。以刑曹言啓曰。法已施矣。牙山縣定配罪人金尙謙。分揀放送事。命下矣。依傳敎。罪人金尙謙。卽爲放送事。發關分付于該道道臣之意。敢啓。傳曰。知道。
정조 3년
己亥五月二十二日辰時。上御誠正閣。諸承旨持公事入侍時。行左承旨鄭民始。左副承旨徐有防。右副承旨申應顯。同副承旨李秉模。假注書金載瓚。記事官李信祜鄭東浚。以次進伏訖。上曰。右承旨今日不爲仕進乎。民始曰。聞有實𧏮。故不能仕進云矣。命書傳敎曰。右承旨李義翊許遞。新除授承旨。待下批牌招。又命書傳敎曰。宋煥億承旨除授。上命諸承旨。讀奏公事。民始。讀奏洪忠監司雨澤狀啓。命書判付。又讀奏全羅監司雨澤狀啓。命書判付。又讀奏慶尙監司雨澤農形狀啓。命書判付。又讀奏江華留守農形狀啓。命書判付。又讀奏開城留守雨澤狀啓。命書判付。又讀奏慶尙監司川渠漲流狀啓。命書判付。又讀奏平安監司雨澤狀啓。命書判付。又讀奏江原監司雨澤狀啓。命書判付。又讀奏京畿監司雨澤狀啓。命書判付。又讀奏黃海監司雨澤狀啓。命書判付。又讀奏平安監司過婚過葬人顧助狀啓。命書判付。又讀奏東萊府使差倭宴享設行。別幅上送狀啓。命書判付。又讀奏統制使倭船越送狀啓。命書判付。又讀奏接慰官回還狀啓。命書判付。又讀奏東萊府使倭船入送狀啓。命書判付。又讀奏慶尙監司漂民領來差使員接待狀啓。命書判付。又讀奏東萊府使差倭設宴狀啓。命書判付。又讀奏慶尙左水使倭船問情狀啓。命書判付。又讀奏咸鏡監司濬源殿端午祭設行狀啓。命書判付。又讀奏洪忠監司未葬人顧助啓本。命書判付。又讀奏京畿監司未婚人助給啓本。命書判付。又讀奏咸鏡監司未婚人助給啓本。命書判付。又讀奏慶尙監司一胎三男啓本。命書判付。有防讀奏平安監司都事金晉鐸到任狀啓。命書判付。又讀奏洪忠監司堤川縣監朴始榮到任狀啓。命書判付。又讀奏黃海監司豐川府使鄭啓淳罷黜狀啓。命書判付。又讀奏全羅監司光州牧使鄭存中罷黜狀啓。命書判付。又讀奏洪忠監司大興郡守宋載瑞。遭母喪狀啓。命書判付。又讀奏平安監司定州牧使李邦一到任狀啓。命書判付。又讀奏咸鏡監司鍾城府使金蓍耇罷黜狀啓。命書判付。又讀奏平安監司墨進上狀啓。命書判付。應顯讀奏平安監司罪人成龍錫。還爲押送啓本。命書判付。又讀奏全羅監司罪人金尙淳物故啓本。命書判付。又讀奏黃海監司罪人孫萬才。載寧到配啓本。命書判付。又讀奏慶尙監司罪人同推啓本。命書判付。又讀奏全羅監司罪人同推啓本。命書判付。又讀奏平安監司罪人聖雲朔州到配啓本。命書判付。又讀奏全羅監司罪人敬達。黑山島移配啓本。命書判付。又讀奏平安監司罪人同推啓本。命書判付。又讀奏洪忠監司罪人同推啓本。命書判付。又讀奏咸鏡監司罪人等到配月日啓本。命書判付。又讀奏江原監司罪人同推啓本。命書判付。又讀奏全羅監司罪人沈甲孫長城到配啓本。命書判付。又讀奏全羅監司金甲島定配罪人直童等。移配啓本。命書判付。又讀奏咸鏡監司罪人文興尙。物故啓本。命書判付。又讀奏咸鏡監司罪人徐仁喆。徒三年改錄啓本。命書判付。又讀奏慶尙監司罪人徐命孫。機張到配啓本。命書判付。又讀奏全羅監司罪人黃道爀。南原到配啓本。命書判付。又讀奏京畿監司喬桐府使白東俊罷黜狀啓。命書判付。又讀奏暗行御史金海府使李喆運封庫罷黜狀啓。命書判付。又讀奏江原監司罪人金永才結案啓本。命書判付。又讀奏濟州牧使趾海妻槮到配啓本。命書判付。又讀奏平安監司罪人李基正。渭原到配啓本。命書判付。又讀奏洪忠監司罪人李龍中。順城驛到配啓本。命書判付。又讀奏平安監司罪人成時物故啓本。命書判付。又讀奏黃海監司罪人權翊到配啓本。命書判付。秉模。讀奏江華留守漕船護送狀啓。命書判付。又讀奏洪忠監司渰死人恤典狀啓。命書判付。又讀奏洪忠監司漕船護送狀啓。命書判付。又讀奏江華留守。渰死人拯得狀啓。命書判付。又讀奏京畿監司漕船護送狀啓。命書判付。又讀奏京畿監司。敗船人。移送原籍官狀啓。命書判付。又讀奏慶尙監司渰死人恤典狀啓。命書判付。又讀奏開城留守。燒死人恤典狀啓。命書判付。又讀奏洪忠監司渰死人。恤典狀啓。命書判付。又讀奏慶尙監司泗川反庫狀啓。命書判付。又讀奏全羅監司稅船裝發狀啓。命書判付。又讀奏慶尙監司嚂死人恤典狀啓。命書判付。又讀奏洪忠監司上言人別無更査狀啓。命書判付。又讀奏江原監司大同米護送狀啓。命書判付。又讀奏黃海監司詳定米裝發狀啓。命書判付。又讀奏咸鏡監司飢口賑穀數爻狀啓。命書判付。又讀奏洪忠監司畢賑狀啓。命書判付。又讀奏慶尙監司私賑人褒賞狀啓。命書判付。又讀奏京畿監司捉虎狀啓。命書判付。又讀奏洪忠監司嚂死人恤典狀啓。命書判付。又讀奏江原監司虎患申飭狀啓。命書判付。又讀奏洪忠兵使捉虎狀啓。命書判付。又讀奏守禦使南漢別將差出狀啓。命書判付。又讀奏全羅右水使薪智島萬戶罷黜狀啓。命書判付。又讀奏全羅監司光陽松田失火狀啓。命書判付。又讀奏黃海監司軍布數爻狀啓。命書判付。又讀奏義州府尹巡檢人來到狀啓。命書判付。又讀奏平安監司巡檢淸人來到狀啓。命書判付。又讀奏慶尙監司倭船去來狀啓。命書判付。又讀奏黃海水使荒唐船去來狀啓。命書判付。又讀奏全羅監司漂人問情狀啓。命書判付。又讀奏全羅監司漂人還付原籍官狀啓。命書判付。又讀奏慶尙左水使慶州長鬐邊情次知決棍狀啓。命書判付訖。有防曰。慶尙道暗行御史黃昇源。狀論金海府使李喆運不法之事。而只爲罷黜。不請令有司稟處者。有違格式。事甚未安。從重推考。原狀啓。依例下該曹。何如。上曰。依爲之。出擧條命退。承史以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨申應顯坐直。右副承旨李秉模坐。同副承旨宋煥億坐直。注書李兢淵藥院直一員未差。假注書金載瓚仕直。事變假注書趙興鎭仕。
정조 3년
傳于鄭民始曰。右副承旨。馳詣健元陵。奉審摘奸局內各陵。一體奉審以來。
정조 3년
以衛將拿處傳旨。傳于李秉模曰。非但不知誰某人之爲當後也。況有營將及遠地邊將。以此遞易。亦屬可悶。且所失不甚大段。此傳旨。姑爲勿施。
정조 3년
以守令有闕。政事取稟。傳于鄭民始曰。爲之。
정조 3년
又傳于曰。滯囚可悶。判義禁洪樂性。今姑許遞。今日政差出。待下批。仍卽牌招。使之議讞。而齋日相値。以草記議處照律。當日放送。
정조 3년
鄭民始啓曰。甲山府使李漢興交代後。拿來事。禁府草記。允下矣。其代。令該曹口傳差出。從速下送。何如。傳曰。今日政差出。
정조 3년
有政。吏批。判書鄭尙淳進。參判兪彦鏶實錄廳進。參議柳戇式暇。左副承旨申應顯進。啓曰。光州牧使。今當差出。而本州。以湖南雄邑。素稱難治。不可不擇差。他道及同道有聲績未準朔已準限守令。竝擬。何如。傳曰。允。又啓曰。鍾城府使。今當差出。而當品中。可擬之人乏少。堂下三品。曾經侍從。竝擬。何如。傳曰。允。以李義翊。爲戶曹參判。鄭元始爲刑曹參議。李重祜爲判義禁。兪彦鎬爲同經筵。李徽之爲同成均。領議政金尙喆爲軍資都提調。成德朝爲宗簿正。尹行履爲兵曹佐郞。崔守魯丁志元爲監察。鄭杆爲宗廟副奉事。韓智海爲純陵奉事。趙時述爲光州牧使。任觀周爲鍾城府使。李弘遠爲甲山府使。李奎亮爲同福縣監。漢城主簿洪樂顯。司僕主簿趙思殷相換。東部都事金履仁。尙衣主簿鄭梡相換。成均博士姜鳳瑞。學錄金鼎國。奉常副奉事李益瑞。耆老所守直官吳錫齡。單付。
정조 3년
兵批。行判書李徽之病。參判李𡊠病。參議洪樂彬病。參知鄭宇淳入直進。左副承旨申應顯進。以鄭彦衡爲南漢留營別將。同知徐有寧李恕采。僉知吳載重李輯單付。副護軍田文顯。副司直李義翊洪檢。
정조 3년
申應顯啓曰。新除授鍾城府使任觀周。時無加資之命。何以爲之。敢稟。傳曰。加資。
정조 3년
傳于李秉模曰。奉審承旨入侍。
정조 3년
吏批。啓曰。新除授金海府使李義寬。戶奴呈狀內。奴矣上典。八耋老父之病。自歲初至今危綴。目下症形。萬無千里離捨遠赴之望云。親年七十者。勿許三百里外遠邑守令事。載在法典矣。金海府使李義寬。依例改差。何如。傳曰。允。
정조 3년
宋煥億。以兵曹言啓曰。兼司僕將吳載徽。五衛將尹勉矩。俱以身病猝重。旬月之內。無望供職。呈狀乞遞。宿衛輪番之任。不可久曠。竝今姑改差。何如。傳曰。允。